DOI: 10.14457/tu.the.2019.36
title: ผลของการเสริมไมโครแคปซูลน้ำมันตะไคร้ในอาหารไก่เนื้อต่อค่าการตอบสนองทางสรีรวิทยาและคุณภาพของไก่เนื้อ

description: ปัญหาการตกค้างของยาปฏิชีวนะในผลิตภัณฑ์สัตว์เป็นปัญหาสำคัญในการผลิตสัตว์ เนื่องจากการใช้ยาปฏิชีวนะอย่างขาดความระมัดระวังในการผลิตสัตว์ปีกส่งผลทำให้เกิดการดื้อยาสูงขึ้นทั้งในตัวสัตว์และผู้บริโภค ดังนั้นจึงมีแนวคิดการนำสมุนไพรมาใช้เป็นสารเสริมในการผลิตสัตว์ปีกเพื่อทดแทนการใช้ยาปฏิชีวนะ โดยการศึกษาวัตถุเสริมในอาหารที่มีผลดีต่อประสิทธิภาพต่อการย่อยได้ และการกระตุ้นภูมิคุ้มกันโรคในสัตว์ เช่น กรดอะมิโน เอนไซม์ กรดอินทรีย์ สารพรีไบโอติก โปรไบโอติก และสมุนไพร ตะไคร้เป็นพืชสมุนไพรพื้นบ้านเขตร้อนชนิดหนึ่งที่มีสารสำคัญและคุณสมบัติทางเภสัชวิทยาที่มีศักยภาพสามารถนำมาสกัดน้ำมันตะไคร้เพื่อประยุกต์ใช้ผลิตภัณฑ์เป็นสารเสริมในอาหารสัตว์ได้ ดังนั้นการทดลองนี้มีวัตถุประสงค์เพื่อศึกษาผลของการเสริมไมโครแคปซูลน้ำมันตะไคร้ในอาหารไก่เนื้อต่อการตอบสนองทางสรีรวิทยาของไก่เนื้อ ค่าโลหิตวิทยา ระดับไขมันในเลือด ระดับฮอร์โมนคอร์ติซอลของไก่เนื้อ และคุณภาพของเนื้อไก่ การทดลองที่ 1 การศึกษาผลของไมโครแคปซูลน้ำมันตะไคร้ในอัตราส่วนที่แตกต่างกันต่อสมรรถนะการเจริญเติบโต ค่าโลหิตวิทยา ค่าการทำงานของตับ และคุณภาพซากของไก่เนื้อ ใช้แผนการทดลองแบบสุ่มสมบูรณ์ แบ่งออกเป็น 4 กลุ่มทดลอง กลุ่มละ 4 ซ้ำ ได้แก่ กลุ่มควบคุมที่ได้รับอาหารทางการค้า และกลุ่มที่ได้รับอาหารทางการค้าที่เสริมไมโครแคปซูลน้ำมันตะไคร้ที่อัตราส่วน 1:1 2:1 และ 1:2 ที่ปริมาณ 200 มิลลิกรัมต่อกิโลกรัมอาหาร พบว่าไมโครแคปซูลน้ำมันตะไคร้ที่อัตราส่วน 1:1 มีสัณฐานวิทยารูปร่างค่อนข้างกลม และผิวเรียบคล้ายกับผงโปรตีนสกัดจากถั่วเหลือง โดยมีการเริ่มสลายตัวทางความร้อนที่อุณหภูมิสูงที่สุด (360 องศาเซลเซียส) และลดการสูญเสียน้ำหนักจากการสลายตัวทางความร้อนที่ดีกว่าไมโครแคปซูลน้ำมันตะไคร้ที่อัตราส่วน 2:1 และ 1:2 และไมโครแคปซูลน้ำมันตะไคร้ทั้ง 3 อัตราส่วนมีประสิทธิภาพการห่อหุ้มและจลนพลศาสตร์การปลดปล่อยไม่แตกต่างกัน นอกจากนี้ไมโครแคปซูลน้ำมันตะไคร้ที่อัตราส่วน 1:1 และ 1:2 ส่งผลให้สมรรถนะการเจริญเติบโตของไก่เนื้อมีน้ำหนักตัวที่เพิ่มขึ้น ปริมาณอาหารที่กินได้ ปริมาณอาหารที่กินได้ต่อวัน อัตราการเจริญเติบโต และประสิทธิภาพการเปลี่ยนอาหารต่ำที่สุด (p&lt;0.01) และไมโครแคปซูลน้ำมันตะไคร้ทั้ง 3 อัตราส่วนส่งผลให้เบโซฟิล และเปอร์เซ็นต์วัตถุแห้งเพิ่มขึ้น (p&lt;0.01) แต่ไม่ส่งผลกระทบต่อค่าการทำงานของตับ และคุณภาพซากของไก่เนื้อ (p&gt;0.05) การทดลองที่ 2 การศึกษาผลของไมโครแคปซูลน้ำมันตะไคร้ต่อการตอบสนองต่อความเครียดของไก่เนื้อ ใช้แผนการทดลองแบบ 2x2 factorial in completely randomized design แบ่งเป็น 4 กลุ่ม กลุ่มละ 4 ซ้ำ แบ่งเป็น 2 ปัจจัย ปัจจัยที่ 1 คือ ความเครียดจากความหนาแน่นในการเลี้ยงต่ำ และสูง (6 และ 10 ตัวต่อตารางเมตร ตามลำดับ และกรงขนาด 1x0.8 ตารางเมตร) และปัจจัยที่ 2 คือ อัตราส่วนของไมโครแคปซูลน้ำมันตะไคร้ที่ส่งเสริมให้สมรรถนะการเจริญเติบโตของไก่เนื้อในการทดลองที่ 1 ผสมในอาหารทางการค้าที่ปริมาณ 200 มิลลิกรัมต่อกิโลกรัมอาหาร พบว่าความหนาแน่นในการเลี้ยงสูง (10 ตัวต่อตารางเมตร) ส่งผลให้มีปริมาณอาหารที่กินได้ลดลง (p&lt;0.05) ซึ่งแสดงถึงความเครียดที่เกิดขึ้นจากกการเลี้ยงในความหนาแน่นสูงขึ้น และเปอร์เซ็นต์วัตถุแห้ง เปอร์เซ็นต์ความชื้นสูงขึ้นในไก่ที่เลี้ยงในความหนาแน่นต่ำ (6 ตัวต่อตารางเมตร) (p&lt;0.05) แต่ไม่ส่งผลกับน้ำหนักตัว น้ำหนักตัวที่เพิ่มขึ้น อัตราการเจริญเติบโต ประสิทธิภาพการเปลี่ยนอาหาร ค่าโลหิตวิทยา ระดับไขมันในเลือดฮอร์โมนคอร์ติซอล คุณภาพซาก และคุณภาพเนื้อ (p&gt;0.05) การเสริมไมโครแคปซูลน้ำมันตะไคร้ลงในอาหารไก่เนื้อไม่ส่งผลให้มีน้ำหนักตัว น้ำหนักตัวที่เพิ่มขึ้น อัตราการเจริญเติบโต ปริมาณอาหารที่กินได้ ประสิทธิภาพการเปลี่ยนอาหาร ค่าโลหิตวิทยา ระดับไขมันในเลือด ฮอร์โมนคอร์ติซอล คุณภาพซาก คุณภาพเนื้อ (p&gt;0.05) แต่มีค่าไตรกลีเซอไรด์ลดลง (p&lt;0.05) ในด้านของอิทธิพลร่วมระหว่างความหนาแน่นในการเลี้ยงกับการเสริมไมโครแคปซูลน้ำมันตะไคร้ลงในอาหารไก่เนื้อไม่ส่งผลต่อน้ำหนักตัว น้ำหนักตัวที่เพิ่มขึ้น อัตราการเจริญเติบโต ปริมาณอาหารที่กินได้ ประสิทธิภาพการเปลี่ยนอาหาร ค่าโลหิตวิทยา ไขมันในเลือด ฮอร์โมนคอร์ติซอล คุณภาพซาก คุณภาพเนื้อ (p&gt;0.05) แต่ส่งผลให้ไก่เนื้อที่เลี้ยงด้วยความหนาแน่นต่ำที่ไม่เสริมไมโครแคปซูลน้ำมันตะไคร้ลงในอาหารมีเปอร์เซ็นต์วัตถุแห้งสูงที่สุด และเปอร์เซ็นต์ความชื้นต่ำที่สุด คุณภาพเนื้อของไก่เนื้อที่เลี้ยงด้วยความหนาแน่นต่ำที่เสริมไมโครแคปซูลน้ำมันตะไคร้ลงในอาหาร และไก่เนื้อที่เลี้ยงด้วยความหนาแน่นสูงที่ไม่เสริมไมโครแคปซูลน้ำมันตะไคร้ลงในอาหารมีเปอร์เซ็นต์เถ้าต่ำที่สุด นอกจากนี้คุณภาพเนื้อของไก่เนื้อที่เลี้ยงด้วยความหนาแน่นสูงมีเปอร์เซ็นต์โปรตีน และค่าความสว่างสูงกว่าไก่เนื้อที่เลี้ยงด้วยความหนาแน่นต่ำ (p&lt;0.01) ดังนั้นจากการศึกษาเพื่อประเมินศักยภาพการใช้ประโยชน์ของการเสริมไมโครแคปซูลน้ำมันตะไคร้ในการผลิตไก่เนื้อ สรุปผลการทดลองได้ว่าไมโครแคปซูลน้ำมันตะไคร้ที่เสริมลงในอาหารปริมาณ 200 มิลลิกรัมต่อกิโลกรัมอาหารไม่มีอิทธิพลต่อสมรรถนะการเจริญเติบโต ค่าโลหิตวิทยาฮอร์โมนคอร์ติซอล คุณภาพซากและคุณภาพเนื้อแต่ช่วยลดระดับไตรกลีเซอไรด์ในเลือดของไก่เนื้อที่อยู่ในสภาวะเครียดจากความหนาแน่นในการเลี้ยง